Amfibijska borbena grupa Tarawa otplovila za Perzijski zaliv, 7/1/03 - 2003-01-07
Za nekoliko drugih borbenih grupa sa oko 45 hiljada američkih marinaca stigla je naredba da se u regionu Zaljeva rasporede u narednim s
Hiljade američkih mornara i marinaca sa suzama su se jučer oprostili od svojih voljenih kada su u sastavu amfibijske borbene grupe Tarawa iz San Diega u Californiji krenuli u region Perzijskog zaljeva, u okviru priprema za mogući rat protiv Iraka. Mornari i marinci su izražavali pomješana osjećanja ponosa i zabrinutosti. Malo sam tužan, znate, zato što ostavljam porodicu. Odavno čekam na ovo, trening je dugo trajao i konačno odlazimo, ali je ipak tužno i pored toga što sam imao dosta vremena da se pripremim, kaže kaplar Alex Uribe. Njegova djevojka Cecilia Arana, ispoljava nervozu, koju dijele mnogi članovi porodica na molu: ”Uplašeni ste, znate, uvijek želite najbolje za svoju zemlju, ali je to drukčije kada ste bliski sa nekim u vojsci, tada je puno teže da prihvatite ono što se dešava i da se sa tim nosite.“ Bilo je mnogo suza dok su se članovi porodica opraštali od vojnika koji odlaze, dok su vojnici izražavali snažno osjećanje patriotizma i ponosa. USS Tarawa će na moru biti narednih 6 mjeseci kao dio rutinskog, planiranog rasporedjivanja u Perzijskom Zaljevu. Kao i druge amfibijske borbene grupe Tarawa je dizajniran da omogući vojnicima da izvrše napad sa mora protiv utvrdjenih pozicija na obali. Stavljen u promet 1976 Tarawa je brod dug oko 250 metara, koji može razviti brzinu do 45 kilometara. Brod nosi jurišne čamce koji lebde na komprimiranom zraku, zatim oko 25 helikoptera i 6 aviona Harrier sa vertikalnim uzljetanjem. U grupi su još tri broda - USS Duluth i USS Rushmor i svi zajedno imaju posadu od oko 4 hiljade vojnika, medju kojima je 2 hiljade i 200 marinaca. Odlazak ove borbene grupe je, dio šireg pokreta američkih mornaričkih snaga u Perzijski zaljev dok se vojni lideri pripremaju za mogući rat sa Irakom. Za nekoliko drugih borbenih grupa sa oko 45 hiljada pripadnika Prvih ekspedicijskih snaga američkih marinaca stigla je naredba da se u regionu Zaljeva rasporede u narednim sedmicama.